Polisieman se moordenaar gevonnisArgieffoto Die moordenaar van ŉ Kaapstadse polisiebeampte is in die stad se hooggeregshof gevonnis, meer as vier jaar nadat hy die beampte voor sy vrou en driejarige seun doodgeskiet het. Die Wes-Kaapse polisie het Dinsdag gesê sers. Bafundi Mdlalo (34) is op 29 Julie 2013 by sy huis in Montclair, Mitchells Plain, doodgeskiet. “Mziwedingwa Putase is in die hooggeregshof tot lewenslange tronkstraf gevonnis nadat hy skuldig bevind is aan Mdlalo se moord,” lui die verklaring. Putase is ook skuldig bevind op aanklagte van roof met verswarende omstandighede (15 jaar tronkstraf), die besit van ŉ onwettige vuurwapen en ammunisie (vyf jaar tronkstraf), en die diefstal van ŉ vuurwapen (vyf jaar tronkstraf). Die vonnisse sal gelyklopend uitgedien word. Konst. Nozuko Mdalo, die ontslape beampte se vrou, was tydens vonnisoplegging deur emosies oorweldig. Waarnemende regter Bruce Langa het gesê Putase het die polisiebeampte koelbloedig en genadeloos voor sy angsbevange vrou en kind geskiet. Langa het ao. Werner Bothma, die ondersoekbeampte, bedank wat regdeur die saak deeglike werk verrig het. Langa het ook ao. Danie Botha, en sers. Jerome Michaels van die polisie se blitspatrollie-eenheid bedank wat Putase in Ceres tydens ŉ gewapende rooftog by ŉ drankwinkel in hegtenis geneem het. Lt.genl. Khombinkosi Jula, provinsiale polisiekommissaris van die Wes-Kaap, het ook al die polisiebeamptes wat betrokke was bedank. “Met September wat polisieveiligheidsmaand is, sal dié vonnis ŉ sterk boodskap stuur aan diegene wat polisiebeamptes aanval.”